บริษัท กำจัด…เม่าแฉทุกวัน ทันเกมหุ้น
ปฏิบัติการเพิ่มทุน ที่จบลงด้วยการนำหุ้นเพิ่มทุนใหม่ของบริษัท ทรู คอร์ปอเรชั่น จำกัด (มหาชน) หรือ TRUE จบสิ้นลงไปแล้วเมื่อวานนี้ หลังจากที่หุ้นเพิ่มทุนเข้าเทรดวันแรก ด้วยผลงานที่สวยสดงดงาม
7 ก.ค. 2559

ปฏิบัติการเพิ่มทุน ที่จบลงด้วยการนำหุ้นเพิ่มทุนใหม่ของบริษัท ทรู คอร์ปอเรชั่น จำกัด (มหาชน) หรือ TRUE จบสิ้นลงไปแล้วเมื่อวานนี้ หลังจากที่หุ้นเพิ่มทุนเข้าเทรดวันแรก ด้วยผลงานที่สวยสดงดงาม
จากเดิมที่ใครๆ คาดกันว่า หุ้นเพิ่มทุนของ TRUEm เข้ามาเทรดใหม่ จะทำให้เกิด price dilution ในอัตราผกผันกับสัดส่วนจำนวนหุ้นที่เข้าซื้อขาย ประมาณ 25% ของหุ้นเดิม …แต่ผลลัพธ์ผิดคาด เพราะราคากลับพุ่งขึ้นอย่างน่าประหลาด บวกขึ้นไปเหนือคาดหมาย ยังผลให้คนที่ถือ TRUE-T1 แล้วแปลงสิทธิตามกำหนด โดยยอมเสี่ยงกับการลุ้นหนัก พากันโล่งอกไปตามๆ กัน
แถมมีกำไรติดปลายนวมเสียอีก …งานนี้จะถือว่า เป็นการคืนกำไรสมนาคุณความภักดีให้กับผู้ถือหุ้น ก็คงไม่ผิด
โดยเฉพาะความภักดีของผู้ถือหุ้นรายใหญ่กลุ่มซีพี.ที่เมื่อนับจำนวนสัดส่วนการใช้สิทธิแล้ว กลุ่มนี้ ใช้สิทธิครบถ้วนไม่มีขาด ไม่มีเกิน ในรูปของบริษัทที่เกี่ยวโยงกัน ในสัดส่วนรวมกันแล้วมากกว่า 52%  
ทั้งหมดนี้ เกิดจากการบัญชาการของเจ้าสัว ธนินท์ เจียรวนนท์ อย่างแท้จริง ที่โชว์ภาวะผู้นำสูงสุดอย่างเป็นทางการอีกครั้ง
ถือเสียว่า นี่คือ การตอบแทนผู้ภักดี และลงโทษแมงเม่าที่ไม่เชื่อมั่นในฝีไม้ลายมือของกลุม่ซีพี. ที่ทั้งผลักและดัน TURE มายาวนาน…..อย่างชนิดที่ไม่มีการยอมปล่อยมือแม้แต่นิดเดียว
เป็นที่ทราบกันดีว่า การเพิ่มทุนครั้งล่าสุดของ TRUE นี้ เป็นไปตามเงื่อนไขการขอกู้เงินเพื่อทำโครงการโทรคมนาคม 4G มูลค่ามากกว่า 2 แสนล้านที่มีเดิมพันสูง ซึ่งต้องการเงินมาเพิ่มทุนประมาณ 6 หมื่นล้านบาท โดยคิดออกมาเป็นวิศวกรรมการเงิน 2 ขยักคือ 1) เพิ่มทุนในรูของการแจก TSR ฟรีแก่ผู้ถือหุ้น เพื่อที่ว่า จะให้เอาหลักทรัพย์นี้ ไปแปลงสิทธิเป็นหุ้นสามัญในราคาแปลง 7.15 บาท ในอัตราส่วน 1 ต่อ 1 และ 2) การเพิ่มทุนสำเร็จ จะทำให้ TRUE ไม่ต้องพึ่งพิงการกู้เพิ่ม จึงไม่มีภาระดอกเบี้ยจ่ายจากหนี้ มารบกวนกำไรในอนาคต
ความสำเร็จจากการที่ TRUE สามารถเพิ่มทุน เพราะได้รับการการันตีแข็งขันจาก กลุ่มซีพี และ China Mobile จนมีคนมาใช้สิทธิแปลงเป็นหุ้นสามัญ จากจำนวนหุ้นทั้งหมดที่ 8,391.2 ล้านหุ้น เหลือหุ้นที่ไม่ได้แปลงเพียง 24 หุ้นเท่านั้นได้เงินครบที่ 59.993 พันล้านบาท…ที่เหลือก็กลุ่มซีพีรับไปจ่ายทั้งหมด …เรียบร้อยโรงเรียนซีพี
เมื่อการเพิ่มทุนสำเร็จลุล่วง TRUE ก็ปลอดโปร่ง เหลือไว้แต่คำถามว่า เมื่อหุ้นใหม่เข้าเทรด จะส่งผลต่อราคาหุ้นในกระดานมากน้อยแค่ไหน
คำตอบก็ออกมาเมื่อวานนี้แล้วว่า…ไม่ใช่ปัญหา
เจ้าสัวธนินท์ซะอย่าง…สบายไป 8 อย่าง
คำเตือนแบบเลอะเทอะของบรรดานักวิเคราะห์ที่ว่า ในระยะกลางต้องระมัดระวังเรื่องผลการดำเนินงานที่มีโอกาสจะขาดทุนได้ เนื่องจากมีภาระในเรื่องค่าเสื่อมราคาและตัดจำหน่าย สำหรับการลงทุนในคลื่นใหม่ 2 คลื่นของ 4G
งานนี้ ใครที่เคยสงสัยในตัวเจ้าสัวธนินท์..คงเลิกสงสัยได้แล้วว่า การให้บทเรียนสั่งสอนแมงเม่าในตลาดหุ้น ที่ขี้สงสัยและไม่เชื่อมั่น…ทำกันอย่างมีประสิทธิภาพเพียงใด
เสร็จสิ้นการเพิ่มทุน TRUE ครั้งนี้แล้ว …ก็มีคนแอบนินทาว่า…เจ้าสัวธนินท์ เคยทำธุรกิจเลี้ยงสัตว์มาสารพัดชนิดแล้ว  นับแต่ ไก่ เป็ด วัว หมู กุ้ง ปลา และฯลฯ…หากต่อไปจะทำกิจการกำจัดปลวก..ก็คงไม่แปลก…เพราะปลวกกับแมงเม่า…มันก็พี่น้องกันนะแหละ
ปราบแมงเม่าได้ชะงัดดีนัก …จะกำจัดปลวกบ้าง…ก็คงเก่งไม่แพ้กัน
อิ อิ อิ